CELEX: 52018PC0068
Language: ro
Date: 2018-02-13
Title: Propunere de DECIZIE DE PUNERE ÎN APLICARE A CONSILIULUI prin care Danemarca este autorizată să aplice o măsură specială de derogare de la articolul 75 din Directiva 2006/112/CE a Consiliului privind sistemul comun al taxei pe valoarea adăugată

COMISIA EUROPEANĂ
            Bruxelles, 13.2.2018
            COM(2018) 68 final
            2018/0027(NLE)
            Propunere de
            DECIZIE DE PUNERE ÎN APLICARE A CONSILIULUI
            prin care Danemarca este autorizată să aplice o măsură specială de derogare de la articolul 75 din Directiva 2006/112/CE a Consiliului privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a taxei pe valoarea adăugată (TVA) sau al prevenirii anumitor forme de evaziune fiscală sau de fraudă. 
            
            
               Prin scrisoarea înregistrată la Comisie în data de 21 noiembrie 2017, Danemarca a solicitat autorizarea de a prelungi aplicarea Deciziei (UE) 2015/992 a Consiliului
                  1
                și de a aplica o măsură de derogare de la articolul 75 din Directiva TVA. 
            
            
               În conformitate cu articolul 395 alineatul (2) din Directiva TVA, Comisia a transmis celorlalte state membre o scrisoare în data de 7 decembrie 2017 și Franței, Germaniei, Suediei și Republicii Cehe o scrisoare în data de 8 decembrie 2017, pentru a le informa cu privire la cererea înaintată de Danemarca. Prin scrisoarea din 11 decembrie 2017, Comisia a comunicat Danemarcei faptul că deține toate informațiile necesare pentru a analiza cererea. 
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Pentru simplificarea colectării TVA-ului și combaterea evaziunii fiscale, Danemarca a solicitat în 2011 o derogare care să permită introducerea unui regim forfetar pentru utilizarea privată a vehiculelor utilitare ușoare cu o masă maximă autorizată de până la trei tone și care sunt înregistrate ca fiind destinate exclusiv unor scopuri profesionale. Cererea de derogare a fost aprobată prin Decizia de punere în aplicare 2012/447/UE a Consiliului din 24 iulie 2012
                  2
               . Danemarca a solicitat prelungirea măsurii, care a fost aprobată prin Decizia de punere în aplicare (UE) 2015/992 a Consiliului din 19 iunie 2015
                  3
               . Această decizie de punere în aplicare a Consiliului a expirat la 31 decembrie 2017. 
            
            
               În absența unei astfel de măsuri de derogare, legislația daneză impune ca utilizarea privată a unui astfel de vehicul înregistrat ca fiind destinat exclusiv unor scopuri profesionale să aibă drept consecință pierderea completă, de către persoana impozabilă, a dreptului de a deduce TVA-ul din costul de achiziționare a vehiculului. Danemarca aplică o clauză de statu quo în temeiul articolului 176 din Directiva TVA cu privire la deducerea TVA-ului aferent costurilor de achiziționare și funcționare ale vehiculelor utilitare ușoare cu o masă maximă autorizată de până la trei tone. Dacă o întreprindere înregistrează astfel de vehicule utilitare ușoare ca fiind destinate exclusiv unor scopuri profesionale, aceasta are dreptul de a deduce în totalitate TVA-ul aferent achiziționării vehiculelor și costurilor de funcționare. Pe de altă parte, o întreprindere care înregistrează un vehicul utilitar ușor ca fiind destinat utilizării atât în scopuri profesionale, cât și în scopuri personale nu are dreptul să deducă TVA-ul aferent costului de achiziție, dar poate deduce în totalitate TVA-ul pentru costurile de funcționare ale vehiculului. 
            
            
               Sistemul danez descris mai sus poate fi complicat și costisitor de administrat, atât pentru persoana impozabilă, cât și pentru administrația fiscală. Prin urmare, Danemarca a solicitat dreptul de a aplica o procedură simplificată, acordat anterior prin Decizia de punere în aplicare 2012/447/UE a Consiliului și ulterior prin Decizia de punere în aplicare (UE) 2015/992 a Consiliului. 
            
            
               Sistemul forfetar din Danemarca ar putea fi utilizat de o persoană impozabilă timp de până la douăzeci de zile într-un an calendaristic, cu un cost de 40 DKK pe zi. Suma de 40 DKK pe zi ar acoperi doar TVA-ul și a fost stabilită de guvernul danez pe baza analizei statisticilor naționale. O plată similară, prevăzută de dispoziții legislative naționale separate, ar fi solicitată pentru a acoperi impozitul pe venit aferent autoturismelor de serviciu, la care se adaugă o taxă de circulație suplimentară. Dacă persoana impozabilă ar utiliza vehiculul mai mult de douăzeci de zile dintr-un an calendaristic, s-ar aplica normele de statu-quo, iar persoana impozabilă ar pierde în întregime dreptul de deducere a costurilor de achiziționare a vehiculului. 
            
            
               Autoritățile daneze au dezvoltat un sistem electronic prin care persoanele impozabile pot plăti online suma forfetară zilnică. Autoritățile consideră că acest sistem simplifică obligațiile contabile atât pentru persoanele impozabile, cât și pentru autoritățile fiscale însărcinate cu colectarea și perceperea impozitelor.
            
            
               Procedura simplificată este opțională. Prin urmare, persoanele impozabile ar putea în continuare să își înregistreze vehiculele utilitare ușoare atât în scopuri profesionale, cât și private, dacă această formulă se potrivește situației lor specifice. 
            
            
               După cum se prevede la articolul 3 din Decizia de punere în aplicare (UE) 2015/992 a Consiliului, Danemarca a prezentat, împreună cu cererea de prelungire, și un raport de reexaminare a măsurii. Conform autorităților daneze, procedura simplificată a funcționat foarte bine în ultimii ani și, prin urmare, se justifică aplicarea sa în continuare. Deoarece adoptarea măsurii de derogare de către Comisie va avea loc după expirarea Deciziei de punere în aplicare (UE) 2015/992 a Consiliului (și anume după 31 decembrie 2017), prezenta propunere nu poate prelungi măsura anterioară. 
            
            
               •Coerența cu dispozițiile deja existente în domeniul de politică vizat
            
            
               Conform articolului 176 din Directiva TVA, Consiliul stabilește cheltuielile pentru care TVA-ul nu este deductibil. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar un număr de dispoziții de tip „statu-quo” care limitează dreptul de deducere în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     4
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 395 din Directiva TVA.
            
         
         
            
               •Subsidiaritatea (în cazul competențelor neexclusive) 
            
            
               Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică.
            
            
               •Proporționalitatea
            
            
               Propunerea respectă principiul proporționalității din motivele prezentate în continuare. 
            
            
               Decizia se referă la o autorizare acordată unui stat membru la cererea acestuia și nu constituie o obligație. 
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea obligațiilor aferente și a colectării TVA-ului, precum și combaterea evaziunii fiscale. 
            
            
               
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este instrumentul cel mai adecvat, deoarece poate fi adresată statelor membre în mod individual. 
            
            
               3.REZULTATE ALE EVALUĂRILOR EX POST, CONSULTĂRILOR CU PĂRȚILE INTERESATE ȘI EVALUĂRII IMPACTULUI
            
            
               •Consultările părților interesate
            
            
               
                  Prezenta propunere se bazează pe cererea formulată de Danemarca și vizează doar acest stat membru. 
               
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă. 
            
            
               •Evaluarea impactului
            
            
               
                  Propunerea vizează combaterea evaziunii în domeniul TVA și simplificarea procedurii de impozitare, având așadar un potențial impact pozitiv deopotrivă pentru întreprinderi și pentru administrații. Această soluție a fost identificată de Danemarca ca fiind o măsură adecvată. Danemarca a prezentat un raport de reexaminare a măsurii, conform căruia procedura simplificată a funcționat foarte bine în ultimii ani, justificându-se așadar aplicarea sa în continuare. 
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE. 
               
            
            
               5.ALTE ELEMENTE
            
         
         
            
               
                  Propunerea include o clauză de încetare a efectelor; ea expiră automat la 31 decembrie 2020.
               
               
                  În cazul în care Danemarca va avea în vedere solicitarea unei noi prelungiri a măsurii de derogare după 2020, ea va trebui să transmită Comisiei un raport care să includă reexaminarea măsurii, împreună cu cererea de prelungire, până la 31 martie 2020 cel târziu. 
               
               
            
            
               2018/0027 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               prin care Danemarca este autorizată să aplice o măsură specială de derogare de la articolul 75 din Directiva 2006/112/CE a Consiliului privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  5
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea înregistrată la Comisie în data de 21 noiembrie 2017, Danemarca a solicitat, în conformitate cu articolul 395 alineatul (2) din Directiva 2006/112/CE, autorizația de a aplica o măsură de derogare de la articolul 75 din directiva respectivă care reglementează dreptul de deducere a TVA-ului achitat în amonte.
            
            
               (2)În conformitate cu articolul 395 alineatul (2) al doilea paragraf din Directiva 2006/112/CE, Comisia, prin scrisorile din 7 decembrie 2017 și 8 decembrie 2017, a transmis celorlalte state membre cererea înaintată de Danemarca și prin scrisoarea din 11 decembrie 2017 a informat Danemarca cu privire la faptul că deține toate informațiile pe care le consideră necesare pentru a analiza cererea.
            
            
               (3)În absența unei măsuri de derogare, legislația din Danemarca prevede că, dacă un vehicul utilitar ușor cu o masă maximă autorizată de până la trei tone este înregistrat pe lângă autoritățile daneze ca fiind utilizat exclusiv în scopuri profesionale, persoana impozabilă are dreptul de a deduce în întregime TVA-ul plătit în amonte pentru costurile de achiziționare și funcționare a vehiculului. Dacă un astfel de vehicul este ulterior utilizat în scopuri personale, persoana impozabilă pierde dreptul de a deduce TVA-ul plătit pentru costul de achiziție al vehiculului. 
            
            
               (4)Pentru a atenua consecințele acestui regim, Danemarca a solicitat autorizația de a aplica o măsură specială de derogare de la articolul 75 din Directiva 2006/112/CE a Consiliului. Derogarea a fost acordată prin Decizia de punere în aplicare 2012/447/UE a Consiliului
                  6
                și ulterior prin Decizia de punere în aplicare (UE) 2015/992 a Consiliului din 19 iunie 2015
                  7
               . Această a doua decizie de punere în aplicare a Consiliului a expirat la 31 decembrie 2017. 
            
            
               (5)Măsura ar permite persoanelor impozabile care au înregistrat un vehicul ca fiind destinat exclusiv scopurilor profesionale să folosească vehiculul respectiv pentru scopuri neprofesionale și să calculeze baza de impozitare corespunzătoare operațiunii asimilate unei prestări de servicii în conformitate cu articolul 75 din Directiva 2006/112/CE a Consiliului aplicând o rată zilnică forfetară și evitând astfel pierderea dreptului de a deduce TVA-ul achitat pentru costurile de achiziționare a vehiculului. 
            
            
               (6)Metoda de calcul simplificată ar trebui să fie limitată totuși la douăzeci de zile de utilizare în scopuri neprofesionale pentru fiecare an calendaristic, iar valoarea forfetară a TVA-ului care urmează să fie plătit ar trebui stabilită la 40 DKK pentru fiecare zi de utilizare în scopuri neprofesionale. Această valoare a fost stabilită de guvernul danez pe baza analizei statisticilor naționale.
            
            
               (7)Această măsură, care ar trebui să se aplice vehiculelor utilitare ușoare cu o masă maximă autorizată de până la trei tone, urmărește să simplifice obligațiile în materie de plată a TVA-ului ale persoanelor impozabile care utilizează ocazional în scopuri neprofesionale vehicule înregistrate pentru utilizare în scopuri profesionale. Cu toate acestea, o persoană impozabilă va putea în continuare să opteze pentru a înregistra un vehicul utilitar ușor ca fiind destinat utilizării atât în scopuri profesionale, cât și private. Acționând astfel, persoana în cauză își va pierde dreptul de deducere a TVA-ului aferent achiziționării respectivului vehicul, însă nu va trebui să plătească taxa sub forma unei rate zilnice forfetare pentru utilizarea vehiculului în scopuri private.
            
            
               (8)Autorizarea unei măsuri ce permite persoanelor impozabile care utilizează ocazional în scopuri neprofesionale vehicule înregistrate pentru scopuri profesionale să nu își piardă dreptul de a deduce TVA-ul plătit în amonte pentru vehiculele respective se înscrie în logica normelor generale în materie de deducere prevăzute prin Directiva 2006/112/CE a Consiliului. 
            
         
         
            
               (9)Este necesar ca autorizarea să fie valabilă pentru o perioadă limitată. 
            
            
               (10)În cazul în care solicită o prelungire suplimentară a măsurii de derogare după 2020, Danemarca ar trebui să transmită Comisiei un raport, împreună cu cererea de prelungire, cel târziu până la 31 martie 2020.
            
            
               (11)Se consideră că derogarea va avea doar un efect neglijabil asupra valorii globale a veniturilor din TVA colectate în etapa de consum final și nu va avea niciun impact negativ asupra resurselor proprii ale Uniunii care provin din TVA,
            
            
               ADOPTĂ PREZENTA DECIZIE:
            
            
               Articolul 1
            
            
               Prin derogare de la articolul 75 din Directiva 2006/112/CE a Consiliului, în cazul în care o persoană impozabilă utilizează în scopuri private sau pentru angajații săi sau, în sens mai general, în alte scopuri decât cele profesionale, un vehicul utilitar ușor care a fost înregistrat pentru a fi utilizat exclusiv în scopuri profesionale, Danemarca este autorizată să stabilească baza de impozitare în mod forfetar pentru fiecare zi aferentă unei astfel de utilizări.
            
            
               Rata forfetară zilnică menționată la primul paragraf este de 40 DKK. 
            
            
               Articolul 2
            
            
               Măsura prevăzută la articolul 1 se aplică numai vehiculelor utilitare ușoare cu o masă totală maximă autorizată de până la trei tone. 
            
            
               Această măsură nu se aplică în cazurile în care perioada de utilizare în scopuri private depășește 20 de zile pe an calendaristic.
            
            
               Articolul 3
            
            
               Prezenta decizie produce efecte de la data notificării sale.
            
            
               Prezenta decizie expiră la 31 decembrie 2020.
            
            
               Orice cerere de prelungire a măsurii prevăzute de prezenta decizie se transmite Comisiei până la 31 martie 2020 și este însoțită de un raport care include o reexaminare a măsurii. 
            
            
               Articolul 4
            
            
               Prezenta decizie se adresează Regatului Danemarcei.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 25.6.2015, p. 66.
               
               
                  
                     (2)
                  
                        JO L 202, 28.7.2012, p. 24.
               
               
                  
                     (3)
                  
                        JO L 159, 25.6.2015, p. 66. 
               
               
                  
                     (4)
                  
                        COM (2004) 728 final - Propunere de directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014
                  
                  (JO C 153, 21 5. 2014, p. 3) 
               
               
                  
                     (5)
                  
                        JO L 347, 11.12.2006, p. 1.
               
               
                  
                     (6)
                  
                        JO L 202, 28.7.2012, p. 24.
               
               
                  
                     (7)
                  
                        JO L 159, 25.6.2015, p. 66.